पाएं अपने शहर की ताज़ा ख़बरें और फ्री ई-पेपरडाउनलोड करें
रायपुर। नंदकुमार पटेल की शहादत के बाद प्रदेश कांग्रेस की कमान डॉ. चरणदास महंत के हाथों में आने के बाद प्रदेश कांग्रेस की राजनीति में बड़ा परिवर्तन होने के संकेत मिल रहे हैं। हालांकि महंत ने साफ साफ कहा है कि पटेल की टीम में कोई परिवर्तन नहीं किया जाएगा। लेकिन विधानसभा चुनाव की तैयारियों में खासा असर दिखाई देगा। पूरे प्रदेश में महंत के समर्थक सक्रिय हैं।
ऐसा माना जा रहा है कि उनका महत्व अब प्रदेश कांग्रेस की राजनीति में अधिक होगा। पटेल ने अपने दो साल के कार्यकाल में हर विधानसभा क्षेत्र के बारे में अपनी रिपोर्ट तैयार की है। विधायकों से तालमेल के अलावा पिछला विधानसभा चुनाव लड़े प्रत्याशियों और अन्य दावेदारों से उनकी सीधी बातचीत हो रही थी। नेता प्रतिपक्ष रविंद्र चौबे और डॉ. महंत इस प्रक्रिया में बाद में बैठकों में चर्चा के स्तर पर जुड़ते थे। हर विधानसभा में आगामी चुनाव के मद्देनजर हो रही तैयारियों को पटेल खुद मानीटर कर रहे थे।
इसके अलावा कांग्रेस के महत्वपूर्ण नेताओं अजीत जोगी, विद्याचरण शुक्ल, टीएस सिंहदेव, भूपेश बघेल और अन्य लोगों के बीच सामंजस्य बैठाने का काम भी वे अपने स्तर पर कर रहे थे। महंत को अब अधिकतर विधानसभा सीटों पर अपने स्तर पर आकलन करना होगा। प्रदेश कांग्रेस कार्यालय के संचालन से लेकर अजीत जोगी और रविंद्र चौबे जैसे नेताओं के साथ किस तरह का तालमेल महंत का बैठेगा, इस पर सबकी निगाहें लगी रहेंगी। खासकर जोगी खेमे से महंत और उनके समर्थकों की पहले भी खासी दूरी थी।
पिछले विधानसभा चुनाव में जोगी खेमे के विरोध के चलते ही महंत के हाथों से प्रदेश की कमान वापस ले ली गई थी। इस दृष्टि से देखा जाए तो इस बार महंत की भूमिका तालमेल बैठाने में अहम होगी। प्रदेश प्रभारी बीके हरिप्रसाद महत्वपूर्ण कड़ी होंगे। वे पटेल और पार्टी नेतृत्व के बीच कड़ी बने हुए थे।
टिकट वितरण के लिए होगी नई कवायद
विधानसभा चुनाव के लिए कांग्रेस की ओर से कोशिश की जा रही थी कि समय से पहले पार्टी के टिकट तय कर दिए जाएं। पर पटेल के नहीं रहने से यह तैयारी भी प्रभावित होगी। राजनीतिक समीकरण, गुटीय संतुलन के हिसाब से काम होने के बाद ही प्रत्याशियों के भाग्य का फैसला होगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn